Meister to Lyfflande. Unsen vruntliken grut mit steter gunst altiid tovorn. Ersamen, vorsichtigen, besundern frunde und leven getruwen. Als wi ju lesten von Woldemar ud unseme gespreke screven, alse von der sake wegen der Sweden, den gi er gud scholden hebben bekummert und de gewald gedaen, als uns dar her Kersten Niclasson, hovetman to Wyborch, van hadde gescreven etc., und wi dar umme einen dach ut setten, mit hern Kerstene to holden to Seytsenkar am sundage to mitfasten, dar wi mit ju hen senden wolden den cumpthur to Revale und den voged tor Narwe etc. als wi ok hern Kerstene dor sulvest screven; dar up heft uns nu her Kersten sine antworde gescreven, also dat he des up de tiid nicht gewarden en kan, als gi wol vornemen mogen in deser ingeslotenen copie, de wi ju ud hern Kersten breve senden. Hir umme so ist dit unse rad, und bidden ju dar umme mit ganzer andachtiger, ernster, vlitiger beger, dat gi juwe drepliken boden ud senden to hern Kerstene und doen dat noch bi desem ise, ofte, so gi aller irste konnen, to Wyborch, und maken dat wo gi konnen, dat gi ju mit her Kerstene umme desse sake fruntliken entrichten, of dat wol ein weinich kostet, des en latet ju nicht vordreten, up dat dar niin groter ungemak und schade unsen landen af entstae, dat God vorbede, of dat geschege, na dem male dat dit in juwer stad geschein ist, und de sake alsus an uns, als eme rechten hovede des landes, gefordert wirt, so en konde wi jo nicht anders, dan wi mosten dat wedder an ju soken. Dar umme so en latet ju ein kleine hir ane nicht schellen, als uns ok de ersame rad to Rige heft mede geraden, als wi getruwen, dat se ju ok werden scriven. Ok so hebbe wi id hern Kerstene gescreven, dat gi juwe boden dar hen werden to em senden, dat desse sake guetliken werde gevlegen. Hirumme so bidde wi ju dar gentzliken na to richten willen. Gegeven to Rige am dinxstage na Reminiscere anno etc. xix°. Adress: Den ersamen etc. borgermesteren und radmannen der stad Revale etc. dach und nacht an all sumen, grot macht ist daran, dd.